text: [{"text_idx": "#000002", "text": "Opinleiki um ADHD hevur gj\u00f8rt mun, sigur Karolina, mamma at drongi vi\u00f0 ADHD"}, {"text_idx": "#000004", "text": "Ors\u00f8kin til, at vit valdu at ver\u00f0a opin um diagnosuna, var einf\u00f8ld: Forsta\u0301ilsi!"}, {"text_idx": "#000005", "text": "I\u0301 fleiri a\u0301r so\u0301u vit, at okkurt var \u00f8\u00f0rvi\u0301si vi\u00f0 soninum, trupulleikar sum hann hev\u00f0i, sum b\u00e6\u00f0i hann og vit ikki ordiliga skiltu."}, {"text_idx": "#000006", "text": "Vit h\u00f8vdu l\u00e6rt okkum ri\u0301miliga v\u00e6l at liva vi\u00f0 hesum, og vi\u00f0 at strukturera og fyrireika hann v\u00e6l uppa\u0301 ymiskt, so hev\u00f0i hann ikki somu trupulleikar heima, sum hann hev\u00f0i i\u0301 sku\u0301lanum."}, {"text_idx": "#000007", "text": "Ta\u0301 vit fingu diagnosuna sta\u00f0festa, so\u0301u vit a\u0301 soninum ein l\u00e6tta, ti\u0301 hetta var svari\u00f0 uppa\u0301 allar hansara spurningar, so sum \u201cmamma, hvi\u0301 bli\u0301vi eg so l\u00e6tt illur\u201d ella \u201cmamma, hvi\u0301 havi eg so ring vi\u00f0 at sita stillur og lesa\u201d og so framvegis. Somu spurningar, sum vit h\u00f8vdu sum foreldur. Og o\u0301iva\u00f0 sum l\u00e6rarar og floksvinir eisini so\u0301tu vi\u00f0."}, {"text_idx": "#000008", "text": "Hann ynskti sja\u0301lvur at fortelja hetta fyri si\u0301num flokki, og vit avtala\u00f0u vi\u00f0 l\u00e6raran, at hon skuldi hja\u0301lpa honum, ti\u0301 ta\u00f0 kanska ikki er so l\u00e6tt hja\u0301 einum 10 a\u0301ra gomlum at grei\u00f0a fra\u0301. Men nu\u0301 hev\u00f0i hann ju\u0301 fra\u0301grei\u00f0ingina uppa\u0301, hvi\u0301 alt var sum ta\u00f0 var \u2013 \u00abOrs\u00f8kina\u00bb \u2013 og hana vildi hann fortelja."}, {"text_idx": "#000009", "text": "I\u0301 hesum sambandi skriva\u00f0u vit eitt br\u00e6v, sum vit deildu vi\u00f0 l\u00e6raran og foreldur at b\u00f8rnunum i\u0301 flokkinum. Si\u0301 d\u00f8mir uppa\u0301 br\u00f8v a\u0301 heimasi\u0301\u00f0uni hja\u0301 ADHD felagnum vi\u00f0 at try\u0301sta her og her!"}, {"text_idx": "#000014", "text": "Familja og vinir hava eisini fingi\u00f0 alt at vita um diagnosuna hja\u0301 soninum. Ta\u0301 vit fara i\u0301 f\u00f8\u00f0ingardagar, sleppur hann at velja, um hann vil koma vi\u00f0. Ta\u0301 vinir og familja kenna til st\u00f8\u00f0una, so er l\u00e6ttari at gera avtalur vi\u00f0 tey, um ta\u00f0 til d\u00f8mis er eitt ru\u0301m, hann kann trekkja seg inn i\u0301. Ofta hevur hann telefon, ipad og oyrabu\u0301ffar, so hann kann skerma seg eitt sindur fra\u0301 inntrykkum og stimuli, sum eru i\u0301 einum f\u00f8\u00f0ingardegi. Er f\u00f8\u00f0ingardagurin t\u00e6tt vi\u00f0 hja\u0301 okkum, kann hann renna heim, ta\u0301 hann ikki orkar meira. Er ta\u00f0 koyriavstandur, so hevur hann m\u00f8guleika at seta seg i\u0301 bilin og hvi\u0301la seg. Og alt hetta er i\u0301 lagi \u2013 vit ny\u0301tast ikki at forsvara naka\u00f0, f\u00f8la okkum illa ella undarlig, ti\u0301 vit hava veri\u00f0 opin um ta\u00f0 allati\u0301\u00f0, og ta\u00f0 er blivin ein natu\u0301rligur partur av okkum og teimum n\u00e6rmastu um hann."}, {"text_idx": "#000015", "text": "Si\u0301\u00f0sta a\u0301r bleiv hann fermdur. Hann ynskti ikki at hava eina veitslu, men bara ein d\u00f8gur\u00f0a vi\u00f0 okkum foreldrum, sto\u0301risystir og ommum og abbum. Hann gj\u00f8rdist ti\u0301verri sju\u0301kur a\u0301 fermingardegnum, so hann bleiv fermdur fri\u0301ggjadagin aftana\u0301, har bara hann, prestur og vit vo\u0301ru til sta\u00f0ar. Deiliga perso\u0301nligt og hugnaligt, og hann var ikki drena\u00f0ur aftana\u0301."}, {"text_idx": "#000016", "text": "Fyri okkum f\u00f8la vit, at opinleikin hevur gj\u00f8rt ta\u00f0, at vit ikki ny\u0301tast at burtforkla\u0301ra okkum og forsvara, ta\u0301 hann ikki megnar at ver\u00f0a vi\u00f0 til ymiskt, i\u00f0 onnur kla\u0301ra."}, {"text_idx": "#000017", "text": "Er hann ikki vi\u00f0, ja so koma ikki allir spurningarnir og kommentarir so sum: Hvar er hann i\u0301 dag? Orka\u00f0i hann ikki i\u0301 dag? Tit burdu roynt at fingi\u00f0 hann vi\u00f0? Er ta\u00f0 ikki ke\u00f0iligt at hann ikki er vi\u00f0? Og so framvegis."}, {"text_idx": "#000018", "text": "Og ta\u0301 hann er vi\u00f0, so sigur eingin vi\u00f0 hann: Nu\u0301, hvi\u0301 er tu\u0301 onganti\u0301\u00f0 vi\u00f0? Langt si\u0301\u00f0an vit hava s\u00e6\u00f0 teg, hvi\u0301 vitjar tu\u0301 ikki? Og so framvegis. Hetta kundi stressa b\u00e6\u00f0i hann og okkum."}, {"text_idx": "#000019", "text": "So fyri okkum hevur opinleikin ver\u00f0i ta\u00f0 r\u00e6tta!"}]